Министерски съвет

брой: 72, от дата 22.8.2023 г. Официален раздел / МИНИСТЕРСКИ СЪВЕТ

Постановление № 114 от 16 август 2023 г. за изменение и допълнение на Постановление № 64 на Министерския съвет от 2016 г. за условията и реда за утвърждаване на броя на приеманите за обучение студенти и докторанти в държавните висши училища и за приемане на Списък на приоритетните професионални направления и на Списък на защитените специалности

ПОСТАНОВЛЕНИЕ № 114 ОТ 16 АВГУСТ 2023 Г.

за изменение и допълнение на Постановление № 64 на Министерския съвет от 2016 г. за условията и реда за утвърждаване на броя на приеманите за обучение студенти и докторанти в държавните висши училища и за приемане на Списък на приоритетните професионални направления и на Списък на защитените специалности

(обн., ДВ, бр. 26 от 2016 г.; изм. и доп., бр. 69 от 2016 г., бр. 24 и 66 от 2017 г., бр. 19 от 2018 г., бр. 10 и 55 от 2019 г., бр. 9 и 96 от 2020 г., бр. 20 и 87 от 2021 г., бр. 95 от 2022 г. и бр. 41 от 2023 г.)

МИНИСТЕРСКИЯТ СЪВЕТ

ПОСТАНОВИ:

§ 1. В чл. 6 се правят следните изменения и допълнения:

1. Създава се нова ал. 2:

„(2) За приоритетните професионални направления и за защитените специалности след мотивирано предложение на отрасловия министър министърът на образованието и науката може да предложи за утвърждаване по-голям брой на приемани за обучение студенти и докторанти от заявения по чл. 3, ал. 1 от съответното държавно висше училище въз основа на оценка на комисията по чл. 4, ал. 3 за необходимостта от такива специалисти на пазара на труда в съответствие със секторните политики и с Националната карта на висшето образование в Република България.“

2. Досегашната ал. 2 става ал. 3 и в нея думите „след съгласуване с“ се заменят с „по предложение на“.

3. Досегашната ал. 3 става ал. 4 и в нея думите „Здравни грижи“ се заменят с „Медицина“ и думите „след съгласуване с министъра на здравеопазването“ се заменят с „по предложение на министъра на здравеопазването, но в рамките на получените заявки по чл. 3, ал. 1“.

4. Досегашната ал. 4 става ал. 5 и в нея след думите „Национална сигурност“ се поставя запетая, добавя се „но в рамките на получените заявки по чл. 3, ал. 1“ и се поставя запетая.

§ 2. В приложение № 3 към чл. 8 се правят следните изменения и допълнения:

1. Създава се нов ред 16:

„

16.

Ядрена химия – на ОКС „бакалавър“

4.2. Химически

науки

“

2. Досегашните редове 16 – 23 стават съответно редове 17 – 24.

3. Създава се нов ред 25:

„

25.

Подземно строителство – на ОКС „бакалавър“

5.7. Архитектура, строителство и гео­дезия

“

4. Досегашните редове 24 – 27 стават съответно редове 26 – 29.

Заключителна разпоредба

§ 3. Постановлението влиза в сила от деня на обнародването му в „Държавен вестник“.

Министър-председател: Николай Денков

Главен секретар на Министерския съвет: Ваня Стойнева

6489